amanoisuno/poetBack huggingface dataset:
鮮于諫議挽詞三首  其二 范純仁 
命矣纔中壽，天乎喪哲人。逢時身已病，達晚志難伸。清儉貧彌樂，文章老更醇。貽謀有餘慶，孫子自振振。
鮮于諫議挽詞三首  其三 范純仁 
曾向西都陪白社，同爲御史带烏紗。盤筵真率無多品，歌舞相參作一家。連日賞窮伊闕寺，乘春看盡洛陽花。那知遥作終天別，不預鄉人挽葬車。
申國太師呂公晦叔挽詞三首  其一 范純仁 
冢宰傳三世，元勳輔六朝。承家同鄭武，致主必唐堯。梁壞將何仰，川流不可邀。新阡人散後，林柏暮蕭蕭。
申國太師呂公晦叔挽詞三首  其二 范純仁 
儀物羅西甸，恩榮葬上公。悠揚蒿里日，慘淡柏城風。河嶽收英氣，旂常紀茂功。傳家多令子，將復繼遺忠。
申國太師呂公晦叔挽詞三首  其三 范純仁 
達尊推國老，雅量寔予師。世翊千齡運，哀聞二聖悲。傷心瞻傅象，竭力奉蕭規。多少忠賢淚，非唯哭己知。
蜀郡范公景仁挽詞三首  其一 范純仁 
翰苑文章伯，金華侍從臣。四朝行直道，一意在生民。白首唯憂國，青雲早退身。囊中有遺藁，不學茂陵人。
蜀郡范公景仁挽詞三首  其二 范純仁 
伊洛相逢日，忠賢盛集時。游從敦氣義，唱和若塤箎。漢嗣資商老，堯章憶后夔。云亡時共惜，不獨故人悲。
蜀郡范公景仁挽詞三首  其三 范純仁 
新阡近箕潁，故國遠岷峨。禁從同儕少，門風吉士多。笑言如昨夢，身世逐頹波。唯有高名在，千年不可磨。
李師中待制挽詞二首  其一 范純仁 
才識無前輩，文章有古風。愛時甘屢黜，報國仗孤忠。夙有請纓志，竟成標柱功。子孫傳善慶，不獨在其躬。
李師中待制挽詞二首  其二 范純仁 
歷陽相遇日，流落喜俱存。不起騷人歎，唯知聖主恩。蟹膏紅滿筯，蟻酒白盈尊。豈謂江邊別，深情不再論。
康國韓公子華挽詞二首  其一 范純仁 
棣萼聯三事，台星聚一門。誠心多士服，德望四朝尊。傅相騎箕遠，蕭規與漢存。兩宮臨奠日，哀慟見殊恩。
康國韓公子華挽詞二首  其二 范純仁 
弟兄俱是龍門客，數載難忘國士知。疲馬每憐諳遠道，焦桐竟待掛朱絲。青雲空費提携力，白首應無報稱期。未到柏城持葬紼，祖庭長慟涕淋漓。
李彥深哀詞二首  其一 范純仁 
妙年親研席，壯歲各西東。場屋騰文價，鄉關振義風。不違顔巷陋，竟哭阮途窮。頼得賢夫子，遺驂爲送終。
李彥深哀詞二首  其二 范純仁 
汲汲親師友，翹翹絕輩流。讀書求體要，知命釋窮愁。清白傳三世，才華掩一丘。平生懷舊淚，爲子獨難收。
王樂道觀文挽詞三首  其一 范純仁 
人間失詞伯，天上落文星。商皓終辭漢，桓榮厭授經。重泉齎志業，喬嶽返英靈。身後千年事，空留竹簡青。
王樂道觀文挽詞三首  其二 范純仁 
秘殿承新寵，儲宮冠舊僚。從龍登紫極，扶日上青霄。暝壑移舟遠，長川閱水遥。瞻懷柏城路，丹旐去飄飄。
王樂道觀文挽詞三首  其三 范純仁 
纔罷荆州市，俄歸蒿里墳。鹽梅失群望，羽翼有前勳。浪作登龍客，慚無幼婦文。辱知無以報，灑淚向嵩雲。
張掞龍圖挽詞三首  其一 范純仁 
宣力三朝舊，於身五福全。家風良將後，經術古人前。丁令終辭世，留侯定得僊。貽謀有賢嗣，素業盡能傳。
張掞龍圖挽詞三首  其二 范純仁 
江邊承訃日，羈宦正摧頹。早獲登龍便，慙無附驥才。寄詩招悸魄，引水活枯腮。白首知難報，長言致一哀。
張掞龍圖挽詞三首  其三 范純仁 
二紀金華侍從臣，昇平看足作閒人。身躋顯仕由稽古，世有陰功爲庇民。但見朝廷方貴老，那知河嶽遽收神。哀榮終始公無憾，况有清名服搢紳。
望日示康廣宏 范純仁 
清晨三綠袍，羅拜北堂高。積善因先烈，遺光及爾曹。勿矜從事早，當念起家勞。脩立皆由己，何人可佩刀。
籌思堂 范純仁 
亭爲籌思設，公將稱此名。致誠通造化，審慮敵權衡。境寂居忘倦，心虛照自明。詎同遊宴事，休戚繫群生。
寄西京張法曹 范純仁 
幕府三年客，群居幾日親。初分闕口路，猶見洛陽人。壠麥晴將秀，田花晚自春。向家行漸近，豈復倦征輪。
睢陽五老圖 范純仁 
榮名雅望退休閑，聲譽清高已納冠。匡國多方開五老，齊名有道列雙桓。耆英後會成威烈，相貌前圖壯世寒。吾道欲如公道立，百年藻鑑動人看。
句  其一 范純仁 
因隨芳草行來遠，爲愛清波歸去遲。
句  其二 范純仁 
君行方在急流間。
句  其三 范純仁 
平生懷古意。
運司園亭十詠 山堂 章楶 
古木鬰參天，蒼苔下封路。幽花無時歇，醜石終朝踞。水竹散清潤，烟雲變晨暮。何必憶山林，直有山林趣。
運司園亭十詠 玉溪堂 章楶 
堂因水得名，方沼當其後。漪瀾蕩榱桷，窗戶挹花柳。蟲魚不避人，鷗鷺若相友。午枕夏簟凉，此樂亦奚有。
運司園亭十詠 雪峰樓 章楶 
層構壓池塘，不僭亦不偪。影浮綠水靜，寒凝雪山色。撫檻接修竹，連檐引蒼栢。注目望長安，無奈濃雲隔。
運司園亭十詠 海棠軒 章楶 
珍葩寄幽島，正對孤軒植。優柔自俯仰，紅綠若組織。春酣晴日曛，坐久濃香逼。池面凈可鑒，朝霞罩澄碧。
運司園亭十詠 月臺 章楶 
蜀地饒夜雨，輕陰多蔽天。見月月無幾，築臺邀嬋娟。高疑桂影近，俯視雲幄連。顧盼已塵外，欲挹瑶宮仙。
運司園亭十詠 翠錦亭 章楶 
楩楠百尺餘，排列拱檐際。畏日自成陰，隆冬寧滅翠。虛曠得寂理，懶僻恣濃睡。誰知官府中，獲此沖漠味。
運司園亭十詠 潺玉亭 章楶 
傍砌釃小渠，回環是流水。石蜃吐珠涎，清響醒人耳。風徹竹影碎，月皎波光起。颯爽無塵囂，靜適心所喜。
運司園亭十詠 茅庵 章楶 
竹間構圓庵，所向自瀟灑。珍禽弄巧舌，宛是居山野。默坐見真心，萬緣盡虛假。勿陋尋尺地，茲焉息意馬。
運司園亭十詠 水閣 章楶 
架木浮水中，略彴通孤島。扶疏花影反，潑刺跳魚小。風月所得多，經營信云巧。隠几寂無人，朱蘭萃幽鳥。
運司園亭十詠 小亭 章楶 
花邊二小亭，雙跨清渠上。規模雖甚隘，幽僻良可賞。幸依佳木陰，未羨大厦廣。不足延賞朋，携筇常獨往。
句 章楶 
湖當荆楚百川會，江自岷峨萬里山。
蜀先主廟古柏 裴士禹 
武侯翊漢嗣，始欲大神器。天命固有常，雲雷極屯否。流星墜武帳，萬卒摧銳氣。孤負卧龍心，三顧君臣意。廟貌今寂寥，握節空垂淚。興廢事徒然，無以窮往志。陵前古柏樹，千丈起平地。根大壓巨鼇，心虛藏野燧。風動虬龍枝，雷雨隨聲至。疑是虛空間，神明專擁庇。不爾千萬年，突兀無枯瘁。觀栢又慘然，念侯功業熾。功業亙無窮，與柏共蒼翠。
題滴水巖  其一 鞏彥輔 
千條玉筯掛巖前，一派銀潢瀉碧天。疑是鮫人在山泣，亂流珠顆落危顛。
題滴水巖  其二 鞏彥輔 
巖上流泉滴滴來，史君巖下宴頻開。衰翁閒局官清淡，不許聽歌醉玉杯。
題滴水巖  其三 鞏彥輔 
天然瀟洒絕塵埃，四面如山畫帳開。世上何須問仙境，只應此地是蓬萊。
句 胡揆 
弄珠解佩風流古，緩带輕裘道味閑。
句 劉公弼 
灘聲來席上，亭影落溪中。
南峰亭 方仲謀 
水色山光照曲闌，芳春時節稱遊觀。鶑花不爲少年惜，尊俎莫辭終日歡。香逐好風來席上，景隨佳句落毫端。人間勝事今猶古，誰識相并四者難。
上丁守 謝履 
閩嶺天南表，清源第一州。朝廷推重鎮，師帥得賢侯。
詩一首 謝履 
蛇岡躡龜背，蝦嶼據龍頭。岸隔諸蕃國，江通百粵舟。
句  其一 謝履 
近日蓮峰淨，春風石筍抽。
句  其二 謝履 
憑高直接青雲勢，覽勝雙瞻碧玉顔。
南山 許廣淵 
路入青山幾萬重，前山行盡路還通。小舟棹急巖溪水，高柳絮飛隄岸風。春物老時林遍綠，晚煙收處日垂紅。民居稀闊兼窮僻，多使頑夫氣自雄。
蛻龍洞  其一 許廣淵 
山遠洞難窮，相傳舊隠龍。蟠泥知幾載，穿石見遺蹤。靈骨巖中換，陰雲日下從。鄉人祈旱歲，歌舞尚虔恭。
蛻龍洞  其二 許廣淵 
往昔開鋤古洞存，神龍曾隠穴山巒。靈蹤何日青天去，雲氣無時白晝寒。穿石分明印鱗爪，履泉驚懼作波瀾。於今霖雨均方國，來客休疑尚此蟠。
葛溪 許廣淵 
樨川仙化後，溪以葛爲名。水激翻空白，潭澄到底清。山多晴倒影，雨過夜添聲。月滿寒光入，魚龍患太明。
杜公井 許廣淵 
幾處城中井，標名孰與倫。異非深百尺，功在活千人。大旱流皆涸，甘泉惠受均。無情知水石，誠發應如神。
鍊丹井 許廣淵 
葛公高隠處，鑿井碧山前。鍊就長生藥，空餘白乳泉。鼎藏今去水，氣吐舊成煙。午夜風雷作，人疑羽珮還。
放生池 許廣淵 
天寶當年寺，魚池此日存。溪移古岸脚，殿壓舊山根。月照霜鐘遠，風開霧閣昏。網綸雖廢禁，和氣滿乾坤。
題昌國院 許廣淵 
軒開環列萬峰青，門對烏伊遂榜名。千室樓臺憑欄盡，一溪煙水捲簾明。爐煙晨起迷雲色，松韵時來雜梵聲。峻極祇宜長閉戶，柰何持鉢入東城。
題廣福院 許廣淵 
溪光山色照天晴，開豁襟懷遠眼明。每日風清生竹韵，有時雨過沸灘聲。夷猶水上漁舟逸，奮迅簷前燕翼輕。珍重老僧無箇事，坐觀群動競經營。
寧國院 許廣淵 
寺結千峰上，門通一徑幽。靜心無物亂，清耳有泉流。樓閣先知曉，園林預覺秋。因君題秀句，却省昔年游。
淨名院 許廣淵 
杖錫窮危頂，茅菴構白雲。軒窗半峰出，鐘磬別山聞。海月曉同色，爐烟晝雜薰。莫教深靜處，思慮落塵氛。
普照院 許廣淵 
亂峰環合處，中見古精廬。萬事盡不到，數僧閒有餘。嶺雲時聚散，松竹晝清虛。自辨一泉後，多來長者車。
陳氏園 許廣淵 
今日青蕪滿，當年碧瓦稠。軒楹無寸木，池沼有殘丘。過客嗟啼鳥，居人竟牧牛。子孫誰秀穎，念祖力重修。
和徐令南新道中 許廣淵 
嶮喦通小徑，湍水度危橋。茶女巾蒙髻，樵人斧插腰。鳩鳴春晝靜，鶑囀曉林嬌。令尹求民瘼，行行聽路謠。
和晁令首夏道中 許廣淵 
山盤村曲曉烟迷，晝靜新禽信意啼。風斂雨痕千嶂碧，日烘蠶箔萬家齊。葉憐綠密真成幄，花惜紅深又落泥。氣候宜人尤解倦，夕陽歸路遶長溪。
甯國院 許廣淵 
杉松鬰鬰際青天，堂殿重重蘸碧泉。山合不能遮日月，徑深無礙入雲煙。彌陀佛建千人會，照律師來五戒傳。乘興登臨與僧話，分明水戲在簾前。
惠濟院 許廣淵 
建剎基千古，淩雲閣數層。成群皆舊衲，那箇是真僧。未滅惟心火，長明總佛燈。泉靈名惠濟，濟物有時增。
春日遊隠居寺 許廣淵 
荒村十里居人少，中有僧廬掛隠名。高閣截空霜月古，群山臨檻竹風清。潺潺鳴溜將心滌，艷艷新花共眼明。珍重肩吾能自適，嘗招詩友避暄行。
羅隠宅 許廣淵 
廢宅百年後，荒基一畝平。獨憐新檜柏，誰識舊軒楹。閭里清風在，溪山秀氣明。當時苦吟夜，應使鬼神驚。
句 許廣淵 
片雲晴點墨，滴露夜揮毫。
詩一首 丁騭 
秀出眉山有慶門，風流長與蜀山存。翰林未老生曾嫡，想見纍纍百世孫。
秦君亭 張思 
蟬蛻真爲一世豪，雙蝸逐逐笑吾曹。秦君已去亭長在，著向山高更覺高。
碧玉峽 張思 
野迥方知天廣大，身高更覺石岧嶢。泉人試爲平章看，勝絕何如透碧霄。
醉石 張思 
席地爲茵寄此生，漥樽獨酌有餘清。簑衣和月卧不醒，江上數峰雲自橫。
昌山 李渤 
嶙峋峭壁武溪東，聳起昌文疊秀峰。空谷流聲渾管籥，斷雲出岫倚崆峒。依稀玉韞含輝曉，爛熳花飛點翠融。自是山靈開淑氣，遥看拱璧鬰青葱。
武溪 李渤 
扁舟初泛入瀧船，隠約乘槎上漢年。岸狹束成三級浪，山高分得一毫天。掃開盤石那無酒，流出桃花恐有仙。青史若能留姓字，直須來此釣溪烟。
冬宿別業 李巖 
移榻三冬暮，聯床半夜寒。不眠霜瓦曉，細語壁燈殘。雁澤棲何定，鴒原且自寬。鴻飛非所羨，聊託一枝安。
玉井雲根 李巖 
雲根一竇發清瀾，紺宇何須結綺欄。夜霄定知奎斗澈，浪翻應有蟄龍蟠。支機水沸銀河湧，海眼秋清寶鑒寒。自是源泉開淑氣，還看雪液更漫漫。
宿臨江驛 李中 
候館寥寥輟棹過，酒醒無奈旅愁何。雨昏郊郭行人少，葦暗汀洲宿雁多。干祿已悲凋髮鬢，結茅終愧負煙蘿。篇章早晚遲知己，苦志忘形自有魔。
紀夢 蘇隨 
夢乘鸞鶴到仙家，侍女風流魏月華。琥珀盞斟千歲酒，琉璃瓶種四時花。金函藏籙文刊玉，石壁題名篆點沙。一枕北窗初睡覺，日移門外柳陰斜。
定山虎跑泉和韵 葛敏求 
幾年埋塞稱筠根，虎識靈源爲剖分。僻處舊應無客到，遺蹤久不使人聞。細穿幽竇聲投石，猛出層巖冷噴雲。頼有賢侯精鑒在，圖經補緝得完文。
麻姑山一首贈陳仲父賢良兼泰伯先生 黄通 
麻姑山直斗牛角，形勝擁斷東南隅。五百年來畜英氣，特爲吾宋生真儒。李姓覯名泰伯字，風骨古秀飄髯鬚。其人於世少似者，無乃稷契荀孟徒。自傷出處苦奇剝，不得寸祿遮妻孥。歸來築室郡北郭，反關唯作文字娛。先生之門足高第，中間仲父有輩無。曾繼先生列科舉，簡編滿載三十車。先生不遇子亦退，高文懿行夸江湖。麻源谷口田數頃，歲計取足無贏餘。生涯俯就隠意决，便棄城邑廬郊墟。上有慈親享甘旨，下有子弟森庭除。平生胸臆渺溟渤，惟學虞卿窮著書。平生志氣薄雲漢，惟學子陵閒釣魚。每當春秋社時候，萬象瀟洒神仙居。巖花野卉照几席，溪風谷靄清襟裾。先生乘興或還往，殺雞炊黍開尊壺。共評古今正經史，不知口角清涎濡。名教果有如是樂，彥輔之言誠豈誣。蓮社竹谿詫高逸，究竟未免歸狂愚。爭如仲父與泰伯，相樂以道情愉愉。文酒逢迎二十載，一日不見已爲疏。松門大開俗不到，水雲軒檻空清虛。仰愛二友嗟不與，欲別仙墅猶踟躕。
遊熙春臺 黄通 
吾閩山水州，佳麗發于邵。中有登高山，迥與蓬萊肖。萬家雞犬環，四面城池繞。木老煙蒼蒼，天低雲杳杳。
秋興 黄通 
訟庭無事意徘徊，長嘯西風酒滿杯。溪上小樓秋色裏，一番新雁趁雲來。
元夕燈火 黄通 
秦樓十二玉梯橫，紫府千門夜不扃。疑是嫦娥弄春色，彩雲移下一天星。
凉軒 黄通 
古邑已清曠，凉軒尤灑然。簷楹低竹樹，城郭带雲泉。鑄水孤吟地，流觴避暑天。應嗟吾土隘，無處畜風烟。
峴山 黄通 
仙翁移守明年春，□書小子中自論。□嗟羊公不血食，乃表乞廟於山樊。因復爲山發風詠，辭氣浩浩涵胚渾。又不柬棄賤且鄙，似欲瓴甋聯璵璠。捧詩那能測崖岸，但覺俗骨銷沈昏。師丈之命重違辟，手摩空腹强忍言。召伯聽訟棠樹下，後人思伯樹不殘。羊公遊處峴山首，後人見山即汍瀾。或者怪之輒致詰，厥□何惠施元元。答云賢者豈徒爾，其事雖遠迹可根。昔者郟鄏鼎既□，三姓竊出窺中原。野鬼狂神盜社稷，渴龍饑虎摇乾坤。于時生靈乃何物，蛇豕口吻恣吐吞。丁黄那復顧邦土，荒城白晝啼幽冤。□石未安晉已奪，晉□將至漢之濆。公來有意補膏血，寧重黔首輕兒孫。朝問疾苦歷萬室，莫復逋逃開四門。衆化以術公以道，人伏以威公以恩。□□□時用□□，使民□戴如□□。不然楚山盡奇秀，豈將懷□□□村。山舊有亭亭有碑，碑前□見墮淚痕。獨使庭堅忽不祀，可□今古多朱轓。仙翁下車郡即治，旋日鞭馬城南奔。踟躕山頭念往事，言不輕發心暗捫。吾州祠宇數十百，何功何惠牲牢飧。而令公作若敖鬼，嗟我庸敢誇雄藩。玉書尋許□祀典，庶令賢者終天存。士民歡笑□□詔，□□日□新宮垣。梁國入吳毀淫祠，泰伯子胥方獨尊。南陽守睦祠子陵，浙東薄俗漸已敦。仙翁還作叔子廟，漢南又開風教源。誠令身在名滅者，放目仰視慙英魂。鳳林古景絕無盡，未算水木兼蘭蓀。山前遊騎試思否，此山不直供翠樽。
句 黄通 
天惠樵陽豈厚哉，文翁旌旆兩回來。
題淮陰侯廟 黄好謙 
築壇拜日恩雖重，躡足封時慮已深。隆準早知同鳥喙，將軍應起五湖心。
史院席上次首相吳公元韵 黄履 
禮攽三事宴，史發兩朝餘。偶綴金閨彥，來紬石室書。法良司馬不，辭措子游歟。盛事逢衰嬾，重須讀五車。
送程給事知越州 黄履 
浩然行思脫塵埃，畫鷁橫堤雁陣催。申伯此時南國去，次公何日潁川來。鑒湖清句秋多興，魏闕丹心老不灰。勳業古來餘事耳，離亭含笑倒樽罍。
閏八月十日同運使正仲大夫提刑若愚司封運判全玉朝奉遊雨花亭 黄履  泰山
閏月稍豐暇，清晨適逢休。驅車偕群公，始爲斯亭遊。鍾山來艮維，大江西北流。臺成古到今，舉目意已周。晉有尸黎密，嘗棲崗之幽。君王懷高風，立剎旌往由。法雲生梁朝，雲氣如蟠虯。七齡依寶亮，俊發欽徐劉。講經此寺中，天花盈空浮。紛紛白雪飛，柳絮未可侔。近來有賢宰，亭于岡上頭。吳侯因名之，潛德光千秋。昔人登泰山，芥視十二州。余亦歎群雄，一毛爭九牛。豈知振大林，至有八龍留。因末爲推本，祕思聊一抽。燈明天人師，說法歷劫悠。欲放眉間光，洗足先雙收。入無量義處，身心安如丘。陀羅與殊沙，普散千億洲。雲公於此時，講已不可儔。况當幽巖中，松拂久唱酬。所以善哮吼，保誌稱爲優。誰言此華來，天地相應求。帝釋舉手間，已入如來眸。醉書貽群公，爲我商聲謳。
次韵和正仲燕保寧覽輝遊崇勝鳳臺 黄履 
霜晨飲保寧，亭午遊崇勝。兩寺連一崗，相遠亦相映。登臨目所擊，今古坐可證。重輕歎吳鼎，白黑昭晉乘。山空霸氣滅，花草埋幽徑。松孤不易立，修竹無衰盛。徘徊鳳凰臺，默默揆所稱。虞恩動植被，周道乾坤正。儀韶與鳴岐，如影隨形憑。宋文三十年，陳迹俛仰竟。因公肆筆題，發我悲秋興。鄙哉草間活，起自青衣偵。弱嗣弛嚴訓，元嘉僅澄靜。鳳兮何德衰，來貽後人訂。微幹生巨枝，雖有理亦橫。非類心必殊，同聲始相應。邇來王蜀朝，攻殺日靡定。而彼四靈物，迭出如爲佞。因知德未臻，不足稱符命。已矣勿復陳，杯中醉賢聖。
次韵酬提舉林彥伯見贈 黄履 
一篇遺我價十州，累幅溢目如星稠。清時名遂事高尚，啟期三樂消百憂。嗟余與公晚相值，讀此始歎真詩流。辭嚴義篤起余興，白雲遶筆窗前遊。乍如無鹽燭青鏡，顧視西子知狂羞。又如午夜按長劍，恍惚不辨明珠投。爲公聊敘我來幸，皇華相厚如相酬。民淳事簡稱迂拙，閱月偶諧庭今修。因尋遺跡共登覽，乘醉賡詠馳如郵。王襄宣布豈足頌，愧公直欲昭旂旒。
次韵和若愚登寶公塔 黄履 
寶塔登題稱逸材，雲關岫幌半天開。獨龍下峙鍾形峻，靈鷲旁連翼勢迴。翠琰名傳千載遠，紫金身應四朝來。十虛含吐真空裏，假步移文亦小哉。
次韵和全玉九日同遊清凉寺過高齋 黄履 
秋雁三山度，晨雞五點號。節逢黄菊秀，庵陟白雲高。共泛忘憂物，聊停好善旌。論心如淡水，得句勝連鼇。事簡曹參市，民熙李耳牢。感辰資友露，乘暇集賓蒿。嶺鬰青牛氣，潮翻白鷺濤。清時豐遠覽，故國喜相遭。笑整龍山帽，閑追老鵲艘。少陵懷北闕，靖節傲東臯。傅亮吟登館，劉伶醉捧糟。行藏雲出岫，物我海容舠。支鶴鳴沖漢，莊魚靜樂濠。日斜車轉鹿，風勁服添羔。愛景重鋪席，窮歡更賦毛。臂珍牛渚蟹，池溢馬臺醪。霸氣卑蝸角，塵機息兔毫。斷金心內固，挫物筆端豪。烏府風雲器，皇華柱石曹。吾衰亦何幸，拭目歎風騷。
二十七日登長干塔 黄履 
龍盤虎踞爭岧嶢，長干窣堵當中標。幾年遐想入清夢，秋杪登攀英氣飄。因思此塔屢成壞，相傳起自阿育朝。宿緣土麵獲今報，八萬四千成一朝。列在中華十有九，惟茲末後名方昭。自從五鳳例遭毀，下逮咸和纔可條。牛停金像既希有，水泛銅趺如默要。太元末年劉慧達，四顧異氣山之椒。三函中出三舍利，圓正光潔如瓊瑶。數層寶勢僅增立，梁詔方且鋪根苗。陳亡火烈復堙墜，興廢豈亦隨所招。偉哉天命集真主，湯霓武旆澄氛妖。六幽葵藿向堯日，千仞鳳凰儀舜韶。太宗繼志符節合，章聖游文金石調。詩書仁義溢庠序，佛老餘教通逍遥。祥符庚戌感光瑞，累歲九成淩紫霄。迄今八十有二載，香火瞻奉傾齯髫。群公偕我躡危級，放身物外情何超。心閑不逐去帆動，量廓那知空界遼。奇峰萬點逼冬瘦，江水九道來迢迢。共欣華旦此緣勝，大千永峙爲津橋。興餘更就竹閒飲，妙音盈耳成長謠。
次韵和正仲遊華嚴此君亭 黄履 
邂逅相遇三詩翁，適我願兮江之東。每乘高興即同賦，矧值修竹華嚴宮。迫窮收棄勢相遠，交我以淡情何重。古來金石論賢達，應求本自聲氣同。清晨登此亭，亭前羅層峰。浮雲開白日，金影升珠櫳。高標不逐四時變，翠色可奪千葩紅。一日無此君，子猷嘯詠已不濃。清風颯然至，淵明喜動羲人容。化龍况是葛陂杖，待鳳幸列朝陽桐。伶倫裁嶰谷，律呂因雌雄。太和尚可致天地，煩想豈特疏心胸。下逮漢蔡邕，取椽製笛柯亭中。與夫皮爲冠兮葉爲酒，皆自荆陽之貢東南之美兮，冒霜停雪拂景雲而縈惠風。吾曹對此但欲適清樂，不學渭川之人兮資千畝以敵萬鍾。
次韵全玉遊永慶寺觀陳井 黄履 
西北有招提，洒然塵垢外。茲遊久未遑，欣與高軒會。邃室儼圖畫，危亭隠松檜。逍遥步荒徑，蓊密拂輕蓋。開冬含餘清，幽律驚爽籟。行行轉城隅，亭午雲容晦。六朝三百秋，覽迹增悲慨。金輿成寒灰，簪笏散煙靄。龍沈景陽井，欄刻惟存戒。更餘三品石，默默冷相對。我視此邦傾，如魚自中潰。民財盡錙銖，民命輕草芥。三閣與十賓，積累成大憝。昔人賦黍離，摇摇發行邁。偶來牽我思，已涉南榮誡。
十一月十日同謁惠烈廟 黄履 
山北迢迢十里餘，使華聯轡謁神居。吳朝崇構飛蟲後，梁帝停焚驟雨初。松蓋交陰垂道路，棠枝孤秀聳庭除。太平應禱邦人頼，惠烈新加益顯歟。
十六日題紫極宮鍾阜軒 黄履 
十里龍盤走勢來，此軒清對此山開。日華先覿東方出，春令長瞻北斗回。地壓靈鼇爲勝境，城遷巧冶作瑶臺。何年隠几成余志，世味於今已似灰。
正仲移漕二浙用李白留別王嵩韵以送之 黄履 
二疏辭漢廷，故里揮黄金。謝公扶晉業，不改東山心。余亦何爲者，時動莊{罒/与}吟。七閩三徑荒，白髮西汜侵。徒欣倦飛翼，獲蔭遊鳳林。方同塤篪吹，又遠金玉音。日月正光華，海嶽增高深。晝錦雖適願，霖雨斯層岑。送公悲且歡，聊拂綠綺琴。
次韵酬郭子功行次新林見寄 黄履 
感君故意長，赴我同襟期。愧無芳蘭美，叨沐清風吹。舒文振頹波，歲莫起我思。大鵬息六月，飲啄宜天池。如何偕鷦鷯，深林安一枝。固窮顔如丹，欲老頭未絲。元凱承華勳，正值休明時。脫身事幽討，徒使余心悲。况當雪紛紛，更得新林詩。
次韵酬子功行次白鷺洲見寄 黄履 
已隠南山霧，聊經白鷺洲。初聞未得見，悵望登高樓。空城凝寒雲，目極徒離憂。咫尺邈千里，此夕如三秋。何當侵星來，樽前得詩流。一飲詩百篇，同銷萬古愁。
次韵酬子功見贈 黄履 
一緒連文璧幾重，早年宏麗壓機龍。心閑自結千巖月，音妙誰聽萬壑松。清入奇懷詩信筆，暗通大道酒盈鍾。賓筵忽得陽春句，屬和翻愁雪意濃。
次韵酬運判張德父燈夕不赴 黄履 
南國星橋鐵鎖開，朋簪聊醉鳳凰臺。同民所樂嘗聞孟，與物爲春略似駘。龍曜乍增崑岫出，佛華重散朅陀來。發篇示我雖溫麗，欺魄連牆肯至哉。
白鷺亭送運判張全翁 黄履 
一寸逍遥氣自春，等閑語默見天真。艱難世事嘗來徧，平淡交情久更親。會面只驚蓬鬢改，離亭還折柳條新。世間冷暖隨通塞，三紀如常有幾人。
戲答提舉劉宜翁看山 黄履 
處世能無欲，看山豈有難。吾心度禪定，山亦不須看。
送華陽劉法師 黄履 
餐霞積金峰，行年五十六。身輕曠世龜，眸瑩新生犢。偶乘飛鳬來，就我簷下宿。傾蓋如久要，片言會心曲。嗟余亦何有，所慎止能燭。乍聆屑霏霏，虛室增蘭馥。僊經累萬卷，學者紛麻粟。大車循垣途，幾人契華轂。赤水遺玄珠，離智不能燭。延章洞秋石，應手黄芽熟。先生得何深，清名達堯屋。優詔辭窐衡，太平高逸躅。陰功期三千，餘事付神籙。臘窮一雨清，歸興藹幽谷。安期棗如瓜，茅君朮比玉。臨行笑遺余，可返鬢毛綠。屈眴文兜綿，團虬色浮粥。聊將報齊桃，不俟從季卜。白雲暫去來，碧嶺本無辱。預爲明月思，可望不可掬。
題紫溪驛 黄履 
行盡高山到紫溪，昔年曾此侍親歸。而今只見經遊地，不見慈顔淚滿衣。
句 范亦顔 
神仙遠來宅奧境，五嶽跼蹐兒孫從。
將過益昌先寄馮允南使君 楊壽祺 
衮衮京華志氣低，歸心長伴日輪西。蒼顔白髮因新選，明月清風思舊溪。屈指光陰時節晚，舉頭霄漢路歧迷。巴陵太守應憐我，準擬經過醉似泥。
送程給事知越州 張修 
紫泥封詔下天關，青鎖俄虛侍從班。朝袖暫懷新印綬，繡衣榮過舊家山。鑒湖風月供吟筆，稽嶺煙霞入醉顔。宸眷未應容滿歲，使車行被命書還。
寄隠士 單錫 
巖頭鬰鬰凌寒柏，柏間時復雲封白。苔蒼草碧自年年，絕奇中有參同客。道通下躡天根深，山靈啼泣穹崖陰。春深不問花開落，寂寂空山千萬尋。
聚遠樓 單錫 
井邑銀山匝畫屏，層簷飛翼入蒼冥。曉穿簾幙扶桑日，夜浸欄桿紫漢星。春水漲來斜澗白，爐煙抹去半峰青。無邊光景歸吟日，莫向樽前辨醉醒。
巾山廣軒 陸長倩 
凌虛雲磴陟崔嵬，軒檻仍從絕頂開。邑屋萬家迷向背，江流三面自縈迴。金山每恨波濤阻，星石曾登培塿來。爲是會稽東部郡，不教更號小蓬萊。
遊碧照庵  其一 陸長倩 
松蓋松幢引步高，躋攀終日自忘勞。寒泉澄澈新鎔鏡，華棟崢嶸下冠鼇。軒到嫩嵐濃欲滴，庵依疊嶂勢偏豪。雙旌暮迫城闉去，止觀回應羨毳袍。
遊碧照庵  其二 陸長倩 
平旦前騶出郡闉，松堤石磴自無塵。寒雲明滅天開幙，霜草青紅地展茵。靈剎迥非勞世境，凈庵常屬悟空人。更憐萬竹千杉色，不問嚴冬與早春。
送程給事知越州 余京 
越守新除漢夕郎，剸繁從古籍才良。一麾偃息專方面，千騎雍容過故鄉。近侍暫虛青瑣闥，還朝行捧紫泥章。邦人喜慶今何幸，復見前龔與後黄。
游俠曲 王觀 
雪擁燕南道，酒闌中夜行。千里不見讎，怒鬚如立釘。出門氣吹霧，南山雞未啼。腰間解下聶政刀，袖中擲去朱亥椎，冷笑邯鄲乳口兒。
莫惱翁 王觀 
穀垂乾穗豆垂角，雨足年登不勝樂。烏巾紫領銀鬚長，白酒滿杯翁自酌。翁醉不知秋色凉，兒捋翁鬚孫撼床。莫惱翁，翁年已高萬事慵。
醉眠亭 王觀  长江
松陵江畔客，築室從何年。世俗徒紛紛，不知李子賢。在彼既不知，不如醉且眠。聲名衮衮誰知命，醉非愛酒眠非病。長江渾渾無古今，群山迴合來相映。呼奴沽酒不可遲，買魚斫鱠煩老妻。何必紉繩繫飛兔，百年長短空自知。直將竛虱視天地，冥冥支枕窮四時。九衢足塵土，朱門多是非。秋風老蓴鱸，扁舟何日歸。
九日石莊阻雨 王觀 
佳節不易至，故園胡未歸。對雨坐長歎，中心如有違。登高望川陸，重陰蔽雲霏。晚禾易生耳，豆落將爲萁。農功既莫惜，孰云佳菊開。掇英泛美酒，已負鄰翁期。
九日狼山 王觀 
山盤水轉小橋通，殿角崢嶸倚亂峰。世上自聞真法力，巖前無復白狼蹤。蜃噴海氣昏危塔，龍戲江聲雜暮鐘。爲愛贊公房外月，解鞍求宿願從容。
九龍巖 王觀 
山寒蟄龍眠忽醒，黄衣九老巖下行。手持屈曲千歲藤，慮驚世人藏姓名。山前樵子折腰迎，九老相顧笑不停。摧天霹靂飛一聲，舉目惟見煙冥冥。開山老僧爲余說，異事傳聞忘歲月。至今山椒泉滿地，赤白繞空中不竭。好分餘澤入千家，免使辛勤夜蹋車。
句  其一 王觀 
思霑道濕黄梅雨，敢放宮恩石井冰。
句  其二 王觀 
炎威不到軒窗外，冷氣常存枕簟中。
題泗州庵庵壁 蓋抃 
十年三上未登科，此去行期晝錦過。上黨有人傳預兆，夢生頭角見天和。
句 范純僖  洞庭湖
洞庭春暖浮仙鷁，桂嶺花飛擁侯旌。
送鄧德甫 蔣擴  洞庭湖
高談耳冷幾經秋，解逅長沙得少留。莫畏洞庭風浪險，主翁元是濟川舟。
戲書僧房窗紙 陝府知縣 
爾非慧遠我非陶，何事窗間酒一瓢。僧野避人聊自醉，卧看風竹影蕭蕭。
早梅 楊則之  咏物 梅花 抒怀 咏物诗
數萼初含雪，孤清畫本難。有香終是別，雖瘦亦勝寒。橫笛和愁聽，斜枝倚病看。朔風如解意，容易莫吹殘。
雪霽觀梅 楊則之 
荒園晚景斂寒煙，數朵清新破雪邊。幽艷有誰能畫得，冷香無主頼詩傳。看來最畏前村笛，折去難逢野渡船。向晚十分終更好，靜兼江月淡娟娟。
壓雲軒 楊則之 
闌干橫礙鳥飛遲，砌下危根老更奇。僧在上頭忘歲月，不知山脚雨多時。
題慧聚寺 楊則之 
雪晴山色一重重，因暇尋幽訪古蹤。神疊石基成寶殿，柱圖靈品感真龍。僧居漸遠林間地，客枕曾聞月下鐘。會得登臨便無事，門前流水照青松。
遊慧聚寺 楊則之 
壓雲開半殿，寶炬耀金幢。峭峻山無對，玲瓏寺不雙。鐘聲清戀塢，林影冷摇窗。老媿詩魔在，登臨詎易降。
應制依韵和御製後苑賞花釣魚 沈遘 
春入花房次第開，上林先望屬車來。時忘萬物均民樂，恩許羣臣奉燕杯。鳳下朝陽時鼓舞，魚游太液自徘徊。愚心願獻千年壽，豈特歡娛一日陪。
杭州燕思閣分題四首 七言得偃松院 沈遘 
古寺半空人跡稀，老松自偃何年有。擢幹欲聳不及尋，蟠枝却覆遂盈畝。群鳳曬日相婆娑，病蛟眠沙獨蚴蟉。五月南風翠幄凉，三冬朔雪穹廬厚。本知託植須岡陵，豈應詘身此培塿。往來不用爲嘆嗟，題詩調笑兒女口。
杭州燕思閣分題四首 五言得巽亭 沈遘 
守居鳳凰背，茲亭壓其顛。蒼崖當前斷，崩騰勢將騫。洪濤從天來，萬鼓瀉百川。高士耳目曠，壯夫胸膽搴。維昔孰經始，蔣侯世稱賢。斯人去已久，陳迹亦屢遷。我來感且慕，拂拭頗增妍。尚存甘棠意，善政或有傳。
杭州燕思閣分題四首 五言得歸字 沈遘 
相識已恨晚，相從每嫌稀。如何復相失，頓與中懷違。淮江風波接，來云遠我圻。一朝晤語隔，詎能忘嘆欷。置酒衆賓賦，觴筆交橫飛。高亭山氣佳，落日暑力微。金池莫辭滿，後會豈易希。病夫意不淺，亦且倒載歸。
杭州燕思閣分題四首 七言得胡龏馬 沈遘 
古來畫馬爲世貴，前有韓幹後胡龏。幹之所圖獨御蚤，鑄金有式易爲好。龏閱衆馬兼漢胡，遂窮能事絕代無。陰山七騎實龏造，傳之至今爲畫寶。筆端神妙難盡譽，會見真馬騰在圖。真馬今人亦何識，但愛幹馬肥且澤。後世復有伯樂生，丹青雖渝尚典刑。
五言送劉泌歸建州 沈遘 
東都宦遊客，風塵厭已久。欣然理扁舟，歸雁不回首。身與汴流下，心先淮波走。何時過江望，家山見孤嶁。武夷天下名，衆溪環左右。幽尋莫辭倦，勝事不可負。逍遥其無幾，官期諒難後。
七言何公南祕閣公會 沈遘 
公從書閣登詞掖，西帥重歸始五年。當日諸寮半榮落，後來幾輩雜愚賢。齋前花樹多新植，架上塵籤亂舊編。嘉遇榮名時所貴，從容感詠屬觴篇。
七言送沈景休知常州 沈遘 
疊鼓翻波汴流響，雙旌照地秋日晴。蘭陵使君下齋舸，都門送客冠蓋傾。使君去從金馬署，顔朱髮漆意氣橫。十年待詔困囊粟，千騎乞得專名城。城居雖小地迺大，物衆力薄俗喜爭。惠窮遷暴各有術，從來治者難其平。使君才勇固自許，一州詎足煩神明。從容談笑期月爾，坐聽道路傳能聲。教行民服已無事，乘時豫樂與衆并。惠山荆溪兩秀絕，丹轂畫隼當春行。還有歌詩寫高興，賓客誰許從唱賡。
七言送詩僧思齊歸吳 沈遘 
西風送霜河水落，東都歸客不可留。囊衣卷詩載輕舸，飄然獨下東南州。吳山木落衆峰出，越湖潦散孤嶼浮。橘丹蓴紫新薦俎，若下醪美不計售。十年塵埃一日去，猿初脫檻鷹下韝。幽潜遠颺肯回首，送之却顧令人愁。鱸魚正肥張翰老，田園將蕪陶潜憂。子歸應有問予者，爲解區區茲有由。
七言送何中復赴高陵簿 沈遘 
昔初送君向秦關，君時失意多悲嘆。今來送君復西去，君懷新命多歡語。別君重見凡四年，顔色如故氣軒軒。文章學問益老富，卓然遠致信可賢。長安古都今大府，并護關西諸節度。邇臣元老來後先，賢士大夫還而聚。君持利器往從之，當能一發胸中奇。莫嗟須臾廷下屈，我有鎡基又乘時。君家湘衡萬餘里，十年遠遊何所事。高車駟馬終當歸，努力無爲故人恥。
五言送張吉老兩浙提刑 沈遘 
秋日響船鼓，西風轉檣烏。使節東南行，光華滿江吳。里門過舊遊，弩矢方前驅。威嚴勉自勵，寧顧舊酒徒。
五言贈梅聖俞柑實 沈遘 
柑實來海濱，萬里亦以勤。中州富佳果，乃無一與倫。薦之君子堂，豈以多爲珍。甘滋露欲晞，華色丹猶新。愛之勿久留，有酒應速賓。
五言天台山送僧象微歸山 沈遘 
吾聞天台久，嘗讀興公賦。茲爲東南鎮，神靈之所據。奇挺究萬狀，嵩岱不足語。頗疑說過夸，特爲辭之嫭。象微迺州民，能識山之故。從容試爲問，聊得一二疏。赤城建霞標，上與牛斗附。萬有八千丈，矗若天一柱。瀑布發高源，飛流翻四注。雪霜浮虛空，晦明亂朝莫。巖足多丹石，光華燦寶璐。楢溪百餘仞，欲濟毛骨怖。九折凌峻梁，五界窮幽路。芝蘭散奇草，松桂羅嘉樹。祥風吹白雲，飄然若可御。幽閟足龏怪，纖悉難畢具。凡跡古不到，神物陰自護。傳聞昔人說，中有洞天處。是名不死墟，衆真所游聚。玉堂敞金庭，碧林列瑶圃。有能從而求，得之迺仙去。斯言寧可信，良非吾所慕。吾志本丘壑，久已失厥趣。誰言石渠客，乃甚轍中鮒。秋風日已高，歸心浩欲騖。茲山宿所愛，送爾緬東顧。吾廬因爾卜，伻來審繪素。
七言滑州新修東園  其一 沈遘 
漢家東郡古延津，詔屬王畿命邇臣。儀物增榮都府舊，恩光流浹吏民新。已明條教康罷俗，更飾林園樂盛辰。蚤賦中和來奏御，知公不久整歸輪。
七言滑州新修東園  其二 沈遘 
北輔爲藩自昔優，使君深壯稱公侯。樓臺重拂前人記，池圃更新此日遊。比歲豐和多愷樂，乘春臨賞幾遲留。使君詩藻無窮思，賓席誰堪奉唱酬。
七言贈楊樂道建茶 沈遘 
建溪石上摘先春，萬里封包數數珍。羸病從來苦多飲，高情應只屬詩人。
五言和楊樂道省中述懷 沈遘 
少小學書史，頗知道所存。功名謂陳迹，古人不復論。既困乃干澤，羽翼何翩翻。初登羣玉府，猶接文字言。晚落司會廷，始從俗吏煩。朱墨事勾校，笞榜窮奸諼。終日坐當案，曾不聞休番。舊學泯不講，舊志茲益昏。中悼素尚違，仰愧前修尊。去之未云果，蕩爾何當返。覽君自警作，使我忘囂袢。友道久寥闊，期君於此敦。
五言王景彝省舍孤竹 沈遘 
濯濯青玉竿，矯矯孤雲姿。潜根失其托，憔悴非故時。主人幸加憐，曷不徙所宜。歲寒風霜節，無愧君子知。
七言和邵興宗還館 沈遘 
三年重到集仙庭，却理陳編不自停。閣下舊題幾已暗，壁中遺簡尚餘青。故人擾擾誰相好，世事悠悠我特醒。坐看重雲開白日，獨摇修翮入高冥。
七言和陳和叔祕閣會話 沈遘 
羣玉嵯峨壓石渠，我初通籍預讎書。三年未壓承明直，一日更從俗吏居。對案不堪文墨弊，離群長恨笑言疏。紫宸蚤退春朝永，時得期君過舊廬。
五言送李瑜通判潤州 沈遘 
吳越千里廣，故鄣臨上游。江山號天險，人物自風流。在昔爲成國，於今亦大州。時平除圄守，地勝足遨遊。青嶂南朝寺，蒼烟北固樓。蓴鱸秋末老，行棹莫遲留。
七言送梅公儀知杭州 沈遘 
禁閣深嚴帝策書，侍臣才調蜀相如。屢從金馬辭番直，又下承明佩左魚。弩矢前驅登北固，壺漿迎路過姑蘇。使君詩老江山勝，早晚新篇到石渠。
五言送許當通判泉州 沈遘 
我昔溫陵行，始初得許侯。溫陵故佳勝，况從吉士游。日月雖無幾，所樂良綢繆。歸來十載間，再見朝王州。故人重相遇，尊酒更勸酬。歡意我已衰，壯心君益遒。君顔反更少，我但未白頭。乃知中都勞，豈若江湖優。嗟哉石渠客，有似魚被鈎。何不斷去之，未知所從流。羨君翩然歸，春風帆畫舟。錦衣鄉治中，弩矢驅道周。舊廬何光輝，高堂薦甘羞。仕者固應爾，自餘信悠悠。送君喜寧已，顧我愧莫收。幸君謝友朋，我志無所求。
五言送陳舜俞壽州從事 沈遘 
天下賢良選，公車凡幾人。君侯獨高第，聲實兩無倫。鸑鷟來丹穴，麒麟出九真。推先東國士，傾動漢廷臣。未引金閨籍，聊爲幕府賓。還家莫留滯，行看壽陽春。
七言和吳沖卿省舍觀蘇才翁題壁 沈遘 
空堂老壁隃塵昏，蘇子之蹟世所珍。龍虎變化生風雲，拏石攫木力萬鈞。斯人豪奇邁倫羣，平生慷慨半道淪。高辭壯論胡不存，惜哉獨以技藝聞。
五言沈沔天隠樓 沈遘 
吳會富山水，吳興盛人物。風流自南朝，德譽世不沒。吾宗州之望，譜序遠且蕃。煌煌全盛時，冠蓋充里門。吾廬兩溪旁，足跡遠城市。宛自仙者居，胡然人間世。自我登羣玉，十年未得歸。秋風東南望，悵息欲下飛。軒軒吾宗子，自少慕奇偉。仕意一不如，去之若泥滓。起樓臨孤墅，自以天隠名。超焉謝朋友，於茲寄生平。我初聞以疑，今迺送而喜。出處亦何常，要之不苟爾。俗化日以薄，士路令人哀。吾黨多狂簡，不知所以裁。子歸慎厥修，先之以廉讓。風行自田閭，來者知所尚。庶幾吾州士，禮義世弗虧。庶幾吾宗門，長爲衆表儀。毋獨矜汝名，母獨行乎怪。鳥獸非所群，山林固何頼。吾雖縻於此，亦若與子遊。勔哉其無悶，勿爲至人羞。
五言杭州僧修廣法喜堂 沈遘 
圂圂學佛者，營營良足悲。不知佛之樂，誰使汝學爲。廣師吾州秀，智解迺天資。既以法爲喜，萬緣脫若遺。高堂客滿坐，妙談破羣疑。來者豈不辨，辨此堂之題。
七言景德寺考試院和李子儀重陽日 沈遘 
勁風疏雨深秋節，古寺重扃獨坐人。菊色未開期有待，萸香欲佩使誰紉。登高莫作西城望，把鏡須憐白髮新。持酒勸君休惜醉，定知歸日不盈旬。
七言景德寺考試院壁和王介甫所題詩二首  其一 沈遘 
石藍開盡紅著地，瓜蔓半枯黄倒垂。坐看一夜芳意歇，風霜即是蚤寒時。
七言景德寺考試院壁和王介甫所題詩二首  其二 沈遘 
夜風吹雨冷通帷，鳴雁初聞一一悲。幸好歸時歸未得，愁來莫讀壁間詩。
七言次韵和王景彝十一月朔早朝 沈遘 
日上扶桑闢九關，天威咫尺不違顔。簪紳就次初傳警，內外分朝迭進班。霜壓陛隅螭闖首，風摇殿戶獸鳴環。聖君從諫寬狂直，丹檻無容復敢攀。
五言次韵和宋次道省直 沈遘 
少小學文史，焉知事簿書。時爲吏舍直，端與玉山疏。叢竹聊相對，孤斟强自攄。猶欣二三子，佳句數開予。
七言次韵和次道十一月朔早朝 沈遘 
紫宸陛戟百重深，拜朔官儀列弁簪。旭日未全開宿靄，清風先已斂羣陰。邇臣自識宵衣志，下士徒懷夙退心。虞氏致平猶有戒，願聞歌載誦餘音。
五言送余良孺大監致仕歸鄉 沈遘 
士有逢辰泰，榮名四十期。更持使者節，數建守臣麾。清懿推朝品，慈良號吏師。修塗方自致，壯志未容衰。雅尚先知止，歸心浩若馳。君恩寵年至，監尹峻官儀。緩带金鱗重，安輿紫綬垂。達尊傾我里，盛觀聳當時。擺落公門事，逍遥野老嬉。維應愛玉體，五福保期頤。
七言次韵和樂道出省後見寄 沈遘 
君從司會陛延閣，更職華光奉講論。却顧簿書勞已甚，獨懷僚友意仍存。新居近指西城路，舊約還尋北海樽。便欲相期五人者，軒車蚤晚下宮門。
五言和劉原甫陽春宜白雪 沈遘 
陽春宜白雪，良時宜少年。試攀瓊樹枝，芳意已覺妍。梅花初厭多，楊花乍疑早。園林光氣生，衆物競鮮好。一春都幾日，行樂遽勿遲。何辭踏泥出，猶當秉燭歸。少年自應然，老大寧復爾。豈不感物華，尚能强醇醴。
五言送韓玉汝知洋州 沈遘 
帝制一海內，畫州以域民。小大雖有殊，執任兩各均。祖宗初垂統，所重尤守臣。授受何其艱，便坐躬簡輪。承平彌百年，法敝幾不泯。其文豈弗具，其實蓋已淪。遂令師帥官，十九非其人。韓侯出名家，英聲邁儔倫。昔爲兩劇縣，遺美今猶新。匪直郡邑良，固是臺閣珍。胡然不留用，出駕雙朱輪。洋州實大府，左右控蜀秦。厥土從古樂，厥俗於茲淳。侯才何足施，談笑坐養神。君子學無苟，不讓誠當仁。既富而後教，禮義庶可循。坐聽千里謠，上徹九重宸。表以視四方，寵以厲縉紳。因之明黜陟，審辨玉與珉。尚使天下治，復如前代純。鄙言真區區，感激爲侯陳。
七言送辛有終知鄂州 沈遘 
江漢交流古要津，高牙大旆壓城闉。昔尊丞相初開府，今屬郎官試治民。迎路壺漿因問俗，前車弩矢便行春。由來美化先南國，遺樂猶應詠錯薪。
五言蓬萊山送徐仲微赴蓬萊令 沈遘 
渤海三神山，蓬萊隠嵯峨。仙人桂葉舟，浮矣明月波。驚塵不可到，飛鳥不能過。世人但傳聞，欲往爲奈何。胡然古荒王，甘心事欺詑。於今禱祠跡，往往存山阿。當時燕齊間，方士肩相摩。遺俗頗淪胥，官不嚴禁訶。子去爲邑尹，施舍各有科。茲實繫教化，無宜反媕婀。平生學詩書，仁術嘗切磋。毋曰百里小，民人豈不多。誰當之武城，敢復聞弦歌。
七言送句諶通判潁川 沈遘 
朝驅款段北省客，莫駕屏星州治中。朱顔綠髮出塵土，長纓高蓋生清風。彼都之勝實樂國，潁汝交貫淮波通。使子乞得一麾去，寧復汲汲須江東。
五言和鄰幾答李公達遺嘉慶李 沈遘 
朱實出東土，名獨與衆殊。友人重家果，分贈比明珠。堆盤薄霞色，熨齒清露腴。恨君賞意淺，有酒空盈壺。
五言次韵和沖卿省直 沈遘 
省舍實褊迫，强分庭與軒。君看午熱時，何異炊甑然。內景雖屢清，外物苦益喧。濁河不足滌，當尋崑崙源。顧身無羽翼，大叫不得前。却圖須臾濟，雪散和冰丸。嗟我江湖人，胡爲投此間。羨君富高興，尚堪吟詠煩。
五言次韵和鄰幾喜司馬君實錢君倚章伯鎮入省之作 沈遘 
我本魯連徒，放跡江湖濱。强茲就朝列，俯仰羞衆人。初從東觀游，尚得文字親。晚爲大農屬，始與俗吏倫。簿書異我學，勾校違我貞。有如鍛戈劍，而乃驅匠輪。顛倒失所措，左右迷厥津。怳不知適從，但欲逃深榛。獨幸良友朋，志尚略一均。繼今三君來，益欣得有鄰。誰云典司殊，舍次密若鱗。誰云晤語希，牖戶日屢巡。論文必高妙，談道皆淵淳。揮弄麈白玉，傾倒巾紫綸。謂應饜饑渴，寧復辭昏晨。願言勿有倦，行即徂秋春。宦游固難常，出處各有循。公等其謂何，我意益欲踆。一朝成契闊，相望楚與秦。高會不得再，空將寄音塵。
五言次韵和景彝秋興 沈遘 
蘭蕙含清露，芙蕖墮綠波。暑隨朝雨盡，凉入暮天多。已覺金行早，誰調玉燭和。西風但高詠，將奈綠醽何。
五言次韵和邵不疑省直 沈遘 
藹藹大農府，陰陰道南廬。夜直何其頻，我性實已疏。每來兀兀坐，中懷鬰不舒。幸茲新凉至，燈火理舊書。秋風吹我衣，浩然發歸思。念我去江湖，人事不復記。擾擾彌十年，忽忽都一寐。中夜慎勿思，無枕不得睡。
七言和君倚景靈行 沈遘 
東城大道何逶迤，中直清廟表六扉。右臨景靈秘館之翼翼，左带相國浮圖之巍巍。道旁第舍多赩赫，車無停輪馬交策。風塵勃鬰千丈高，素衣化緇雙眥塞。南阡窮巷我所居，上下省戶兩歲餘。病軀羸乘實厭畏，每趨徑路宮城隅。宮牆倚空背環極，隠嶙樓臺露金碧。朝霞夕照天半明，牆下行人徒眩惑。我嘗入謁得縱觀，威容物采嚴且完。鸞車歲歲躬獻享，孝思肸蠁通神歡。重門設衛日常闔，靈境那令世人雜。但見長松怪石列若屏，突兀陰森兩遮匝。我家東南滄海涯，乘時偶來觀德輝。歸飛故隠自有期，何必於此空歎欷。
五言次韵和君實苦雨三首  其一 沈遘 
浩浩雨不止，寥寥風且寒。敢言裘褐具，尚幸室廬完。彌月天形晦，無時轍跡乾。田臯何處在，誰復顧蕭蘭。
五言次韵和君實苦雨三首  其二 沈遘 
不見清秋月，悠悠雨過弦。重陽初未解，委照固無偏。安得長風御，都驅宿藹旋。還當三五夕，圓魄獨當天。
五言次韵和君實苦雨三首  其三 沈遘 
積潦高秋後，幽居病客心。每憐荷折蓋，猶愛菊包金。獨坐有餘恨，臨觴莫厭深。多情省郎直，永夜祗清吟。
五言送徐同年諤出京 沈遘 
激立幾年志，淹遲一日亨。還家晝錦樂，拜壽綵衣榮。未辟諸侯府，無矜晚宦情。重來奏千牘，應笑舊題名。
代人進南郊禮成 沈遘 
宋德承天序，郊丘必以時。先期發明詔，戒日具多儀。閟館嚴真祖，清宮謹大祠。孝思追祖考，禋祀致神祇。三聖同升侑，群靈罔弗祗。聲文更舊律，鼎鬲列親規。禮樂榮觀洽，雲雷慶澤施。歡聲充有截，盛事極無遺。皇祚千齡永，成能萬世宜。臣心奚以答，歌頌一毫釐。
晚雨後過城東 沈遘 
東城雨始歇，紫陌無纖埃。佳氣四面起，游光泛樓臺。日莫市井合，叫舞何喧豗。我時騎過之，顧瞻顔屢開。欣其幸如此，平歲無愁猜。吾人雖安坐，猶能詠康哉。
和江鄰幾送文丞相還游普安院 沈遘 
擾擾市朝士，一身衆役該。官曹畏職業，人事煩往來。朝出被風雨，莫還衝塵埃。竟歲長若此，何時能休哉。適聞丞相行，巾車城西隈。冠蓋盛出送，車馬相喧豗。吾有四君子，約言共追陪。烏躔轉背午，歸來倦支骸。道旁有精舍，聊茲釋鞍彍。殿閣鬰四合，高明絕纖灰。曲池含清波，魚鳥中沿洄。禁園直南望，參差隠樓臺。秋風肅衆物，野氣日夕佳。幽趣坌來會，俗紛頓可推。高情緬山水，劇語雜譏詼。清賞何以娛，一枰聊爲開。豈徒事爭决，要且資歡咍。謂言坐上客，茲樂那易諧。城中苦多事，况復日月催。功名未有立，壯志先欲摧。幸時得閒暇，一出紓吾懷。此言固可結，此願惟恐乖。須臾夕照下，欲起姑徘徊。攬轡更留顧，餘興無窮涯。
七言和王微之漁陽圖 沈遘 
燕山自是漢家地，北望分明掌股間。休作畫圖張屋壁，空令壯士老朱顔。
五言送袁陟通判撫州 沈遘 
上林珊瑚枝，太液琉璃波。孔鸞相徘徊，鳬鷃不敢過。嘉樹日零落，清流成惡腐。凡鳥鬬嬉鳴，珍群摇翮去。去兮將安之，江山斂羽儀。何時復來還，聊以三歲期。
五言過江鄰幾官舍  其一 沈遘 
君舍城之背，蕭然十畝餘。四垣通野墅，一舸泛官渠。夏木陰成後，凉天雨歇初。公門日無事，觴詠莫容疏。
五言過江鄰幾官舍  其二 沈遘 
碕岸淺可弄，平流清且漪。葭蒲亂垂影，魚鳥悉浮嬉。浩蕩江湖思，差池林壑期。誰能共茲語，終約不吾欺。
五言過江鄰幾官舍  其三 沈遘 
願見豈辭遠，况從吾友行。清談開憤懣，高詠聽鏗鍧。赤日煩暑却，晚風凉氣生。歸鞍任傾倒，莫惜釂餘觥。
五言奉酬楊祖二閣老中書省齋宿見寄 沈遘 
詞省非吾據，維應頼兩公。自憐雖壯齒，多病祗衰翁。飲興端難强，詩情久已窮。還家即高卧，客轍任西東。
七言送蘇結赴蜀州推官 沈遘 
嘉陵劍閣萬里道，自古當爲行役憂。於今帝制自無外，仕者何必盡中州。我昔成都兩歲留，春風秋月多遨遊。須知錦城雖云樂，不如早還滄海頭。
五言後殿考進士解嘲 沈遘 
絳闕連碧城，白日橫采霓。鈞天萬舞徹，鸞鳳鳴且飛。我爲帝所遊，十日不知返。我樂殊未央，尚恨春晝短。東風吹蟠桃，花落滿我衣。拂去還復來，悠然生我思。顧謝衆仙人，我自人間世。世累雖可憎，天上亦多事。
七言和吳仲庶延藝閣後牡丹花  其一 沈遘 
零落欄桿暗蘚侵，花苞憔悴怨春深。吾君意在延經藝，不學前王宴豫心。
七言和吳仲庶延藝閣後牡丹花  其二 沈遘 
承明待詔盡名儒，一願當君奏六符。獨笑開元供奉客，惟將歌句奉歡娛。
七言送密學施侍郎知杭州 沈遘 
塞外風烟河上塵，歸來始覺二毛新。承明自厭頻趨直，滄海還思一濯巾。幕府旌旗初壓境，畫船歌吹便行春。湖山滿目舊游在，何日從公醉紫蓴。
奉祠東太乙宮七首 七言步虛辭二首 其一 沈遘 
碧城絳闕半夜開，翠旗玉節相徘徊。景光散墮燈火蔽，步虛一聲天上來。
奉祠東太乙宮七首 七言步虛辭二首 其二 沈遘 
赤烏鼓舞揚朝暉，白榆零落收夕霏。侍臣再拜謝神貺，步虛一聲天上歸。
奉祠東太乙宮七首 五言讀道書一首 沈遘 
甘泉三日齋，讀盡群王書。天風起寒門，便欲凌太虛。顧身無羽翼，歎息知何如。
奉祠東太乙宮七首 五言齊居有感一首 沈遘 
城中塵埃多，白日迷東西。城中市井喧，半夜猶鼓鼙。我本江海人，偶來東都客。寸心雖自丹，兩鬢頗欲白。一爲城南宿，晚若與世違。不聞車馬音，但見烟霞飛。自喜復自羞，胡然久羈旅。秋風弄濤時，聊可整歸艣。
奉祠東太乙宮七首 七言致齋一首 沈遘 
君王無意學神仙，獨爲蒼生致吉蠲。四月麥苗殊未好，一番靈雨即豐年。
奉祠東太乙宮七首 七言祀畢大雨一首 沈遘 
由來聖作與天通，甘澤祥飈撤俎中。更賜太元千歲策，平明馳賀未央宮。
奉祠東太乙宮七首 七言齋居寄楊祖二閣老一首 沈遘 
蕭洒城南尺五天，晝凉高枕夢遊仙。勞君揮翰紫宸裏，汗浥朝衣不得眠。
七言西太乙宮致齋遣興二首  其一 沈遘 
城中暑雨方鬰陶，城外秋風已蕭瑟。下馬解衣高枕眠，惟恐祠官報歸日。
七言西太乙宮致齋遣興二首  其二 沈遘 
我來西郊始三日，超然便若與世違。市朝迺在咫尺爾，况復萬里滄浪歸。
七言訪凈因璉上人一首 沈遘 
春風才得馬蹄乾，便向城西學問禪。不是重陰開白日，自披雲霧睹青天。
次韵和張元常中秋夜不見月 沈遘 
月色初無別，人心自有分。長令照清夜，猶勝掩重雲。老去歡難强，衰來飲易醺。君家富歌管，獨不使人聞。
送劉定下第 沈遘 
六科收賢才，所得豈非真。奈何如劉子，反爾棄若淪。衆頗爲我嗟，我斯自能信。言也尚莫知，行之得無訒。謝去不復顧，所重非吾身。孝友且爲政，况茲有民人。廣陵昔富都，今已空殘甚。行矣思自强，公卿皆子任。
弔普濟大師 沈遘 
鄉里多長者，平生愛斯人。誰言相識晚，俯仰跡已陳。短章昔固許，掛劍義所申。空堂對孤詠，寂寞猶相親。
南漪堂 沈遘 
山繞湖堂寺繞山，平生願向此中閑。青雲白水相浮蕩，野客高僧獨往還。少年自嫌軒冕累，因循將恐鬢鬚斑。南漪最是逍遥地，且挹清波濯愧顔。
次韵和少述秋興 沈遘 
浩蕩西風動客裾，飄然歸思滿田廬。少時豈省爲名誤，老去真知與世疏。勝事祗隨詩句盡，壯懷猶向酒杯舒。南山已有終年約，三徑何年得自除。
送諸進士赴試禮部 沈遘 
吾州號多士，今茲見諸生。自非中正舊，焉識鄉里評。但喜後來秀，紛若春華榮。高會存故事，工歌追鹿鳴。勸酬皆嘉賓，雜奏瑟與笙。何以爲子贈，贈子毋驕盈。一獻未足信，要之觀厥成。行矣其自厲，傾耳聞吉聲。
次韵和李審言上元寄王巖夫 沈遘 
此都豪麗歲仍豐，此夕都人凱樂中。車馬笙簫千里至，樓臺燈火九衢通。香輿軋軋凌風駛，粉袂翩翩照地紅。病守行春真莫强，更堪攀倚少年叢。
次韵和王巖夫有美堂會諸年契 沈遘 
西寺題名墨尚新，今爲賓主此堂人。縱談更起揮青麈，極醉何妨倒紫綸。梁苑舊遊皆已往，吳山高會正臨春。欲知勝事常難得，嘉句先應動薦紳。
次韵和盧中甫有美堂會諸年契 沈遘 
華屋陳高會，春風衆物新。嘉賓共科籍，勝事動邦人。大白期無算，清談信絕塵。詩豪兩難敵，弱力厭千鈞。
次韵和王仲至李審言見寄 沈遘 
相如未用尚文園，暴勝威名世已傳。攬轡一時高莫挹，著書千首浩無邊。顧慙局趣何能駕，望絕騏騮不得前。聖世料材方責實，便應歸泛五湖船。
次韵和王巖夫見寄 沈遘 
前日移舟就近村，送君西望大梁門。九重宮闕天光遠，千里江湖水氣昏。壯士遨遊應自適，少年離別枉傷魂。北州爲政須當厲，即上青雲款帝閽。
次韵和審言與孫少述會遊審言以病不至 沈遘 
三吳高士厭英躔，乘興南來得暫延。俗役更思拋吏几，勝遊還約泛湖船。平生慕義如饑渴，自昔論交孰後先。獨恨良朋不相對，一吟嘉句重悁悁。
次韵和少述見贈兼簡審言 沈遘 
十年高卧占東南，禹穴幽縱久已探。峻節千尋山壁立，虛懷萬頃海波涵。愧非仲舉能延士，頼有君公爲對談。大句聯來兩豪絕，應知弱力已難堪。
許當郎中自溫陵寄詩敘舊遊之感奉酬 沈遘 
少小溫陵客，於今記昔遊。故人情最厚，嘉句遠相求。勝事成陳迹，流年換白頭。僧坊屢題壁，知有舊痕不。
江陰楊使君寄示與楊從事唱和詩一軸奉酬 沈遘 
使君嶷嶷下中臺，幕府飄飄得上才。仲寶初招庾郎至，微之還遇竇生來。江山滿目歸吟筆，賓主相忘屬酒杯。自愧鄰城非勝賞，聯章大軸爲誰開。
次韵和孫少述潤州望海樓 沈遘 
北固峨峨鐵甕完，京口浩浩海門連。鵬摶羊角來天外，鰲戴方壺獻几前。西府旌旗猶壯睹，南朝宮殿盡蒼烟。登臨不用成悲感，自得開懷一曠然。
次韵和少述雪中見寄 沈遘 
坐看和氣變農愁，三白前占歲大收。未及勸耕巡屬縣，不妨釃酒望高樓。剡中人遠空相憶，韓子詩成枉見投。正欲與君論出處，扁舟何日肯東浮。
和少述春日四首  其一 沈遘 
春日融融二月晴，春風藹藹百花明。少年嬉逐正應急，何處歌簫走馬聲。
和少述春日四首  其二 沈遘 
風流自古吳王國，一一湖山盡勝遊。上巳清明最佳節，萬家臨禊錦維舟。
和少述春日四首  其三 沈遘 
初晴池閣暖無塵，花落絲飛不避人。秖愛年年好光景，須知華髪一番新。
和少述春日四首  其四 沈遘 
卧病江東又見春，高齋長日坐生塵。看花飲酒應難强，猶有詩情謝故人。
謝王勝之行部浙東還示詩 沈遘 
雒陽貴公子，才氣蓋九州。言從承明觀，出治東諸侯。繡衣自天下，龍節橫江浮。威聲雷霆發，惠澤河漢流。簿領謝俗吏，清談揖前修。三月初行部，飛帆絕潮頭。諸山嶙嶙出，委蛇轉前騶。衆川淙淙來，方洋放扁舟。仁智得所好，逍然忘百憂。歷訪寧憚遠，窮探詎辭幽。高懷期康樂，遯跡嘉遠游。從容顧賓從，此樂復有不。長歌裁大句，從者誰敢酬。歸來特示我，明珠知闇投。我本丘樊士，久巳失厥謀。終無考槃刺，但有伐檀羞。庶幾不遠復，未愧公閱休。
江氏明薦堂 沈遘 
夫子剛且勇，一摧遂終身。於今斗牛間，鬰然氣不申。平生慕用意，碣刻留千春。更爲祠堂詠，尚代雞酒陳。
次韵和鞠顔叔游山 沈遘 
吏案方無事，朋游出近山。相從得所好，終日有餘閑。棄置形骸外，逍遥宇宙間。谷風吹淅淅，澗水濯潺潺。灌木開雲蔭，餘花散錦班。輕輿留石步，短棹下湖灣。古寺群峰合，孤洲萬竹環。紫鱗驚躍起，白羽倦飛還。對酒忘塵事，臨流見病顔。支離真可笑，光景信難攀。且共隤然醉，誰知是閉關。
平望道中 沈遘 
積水不知際，孤舟緣斷隄。新晴寒氣薄，短日暮天低。爲客情猶昨，重來路已迷。區區何計了，長負舊林栖。
將至京口先寄孫少述并呈晏子俞 沈遘 
爲郡無聞困米鹽，先生有道獨幽潜。豫章因甚尊徐孺，益部何能詘蜀嚴。已脫簿書身自放，肆尋山水意寧厭。京江最欲方洋處，願從屏星卷畫幨。
奉酬潤州余少卿見寄 沈遘 
兩鎮旌旗對撫邦，老成循政獨難雙。賜環已許歸西省，擁檝方來絕大江。後乘願陪幽賞盡，詩新頓使勇心降。主人意厚春潮小，且卷孤帆偃畫杠。
到淮南 沈遘 
吳山已遠見淮山，未覺風塵上客顔。家在滄浪重回首，彷徉且作半年閑。
戲盧中甫錢才翁 沈遘 
晴日春風花氣浮，少年嬉逐滿揚州。誰憐居士身常病，獨坐空船理白頭。
山光寺一首 沈遘 
高臺已傾曲池平，江都宮殿野草生。隋家事遠不須問，淮南非復百年城。
謝太傅廟 沈遘 
功業由來出偶然，晉師豈必勝苻堅。謝公更欲收民望，故築新城坐自全。
自揚州與中甫才翁偕行 沈遘 
相遇得所好，相從如所期。平生慕朋友，形跡無牽羈。道路遠千里，冬春踰再時。要將窮吾樂，勿厭行遲遲。
和才翁行次山陽 沈遘 
灧灧春波繞廓回，飛花無數逐風埃。山陽舊客誰相識，尪病區區又到來。
甓社湖 沈遘 
青天澹無雲，白水平無波。拖舟鏡中行，奈此清絕何。我行不自亟，三日才百里。卷卷何所感，似泛吳江水。湖水清無際，清極不可觸。吾纓初自潔，將安濯吾足。
和中甫新開湖 沈遘 
渺渺清波百里浮，昔遊曾是一扁舟。十年人事都如夢，猶識湖邊舊客郵。
和中甫呂氏園亭 沈遘 
長日陰陰雨與風，病夫高卧一舟中。少年歡氣誰能遏，縱走名園看落紅。
題揚州山光寺 沈遘 
高臺已傾池已平，隋家宮殿春草生。千年前事何足歎，淮南非復舊時城。
十一月二十二日朝辭 沈遘 
朝辭承明殿，莫下金馬門。伏讀明詔意，仰思聖主恩。蠢彼獯鬻氏，禮數迺弟昆。帝初務息民，金繒代更屯。嗣皇謹遵業，使傳交塞垣。下臣非知古，有舌詎得論。恭承丁寧命，敢不夙夜奔。
五言出都 沈遘 
十年中都官，未審去宮闕。一朝使萬里，驛騎催早發。徘徊景陽道，瞻望未央闥。高城接浮雲，佳氣正蟠鬰。我馬何遲遲，中情屢如失。王事戒靡盬，臣心敢它卹。曷月還歸哉，歸期幸可必。
五言出都日大雪 沈遘 
朔風萬里來，一夜卷飛雪。漫漫國門路，轉轂失故轍。鳥翼壓不開，馬蹄僵欲折。問我行安之，銜命使胡羯。君恩念勤遠，敦遣禮無缺。賜金戒私裝，卜日出漢節。太官載供張，廐馬先簡閱。光華自難勝，敢復訴勞苶。獨哀徒御衆，驅馳犯寒切。每懷實靡及，勗爾保嘉烈。
五言陳橋驛 沈遘 
天命豈人力，神功非智闚。藝祖昔臣周，周德久已衰。上將分六師，北征在郊圻。士卒中夜起，神器倉猝移。誰言一朝變，迺定萬世基。國門一舍地，傳舍猶當時。故老無復存，遺話嗟何知。維留威神在，凜然萬方歸。
五言城北別親友 沈遘 
朝出北門道，後車何轟轟。顧皆我親友，送我胡中行。置酒古寺堂，勸酌紛縱橫。飲闌眎四坐，悄若意弗平。試問坐上客，客言安敢承。謂我自慷慨，固無兒女情。幸當無事時，奚忽爲北征。憐我不受辱，往拜單于營。憂我衰病餘，跋涉萬里程。二者所不堪，奈何誰使令。我笑謂坐客，我豈徇利名。仕既不得已，王命方丁寧。上羞傅介子，下愧蘇子卿。第結匈奴心，以保先帝盟。惓惓謝親友，敢辭釂餘觥。
五言信武殿 沈遘 
匈奴昔南牧，先帝躬濯征。旌旗從天下，龍虎百萬兵。元臣坐帷幄，大將當鼓鉦。黄蓋臨城樓，城下萬歲聲。卷起黄河波，飄入單于營。單于膽先破，犬羊亂縱橫。大黄殪賢王，京觀封鯢鯨。甘雨洗原野，清風掃羶腥。王師奏凱歸，殘胡稽顙盟。於今五十載，北塞維蠶耕。黎民亦何知，但見原廟成。下臣方奉使，過謁慓若驚。威神敢云測，尚冀通精誠。
五言道中見新月寄內 沈遘 
離別始十日，已若十歲長。行行見新月，淚下不成行。念我一身出，萬里使臨湟。王命不得辭，上馬猶慨慷。一日不見君，中懷始徊徨。我行朔方道，風沙雜冰霜。朱顔最先黧，綠髪次第蒼。腰带減舊圍，衣巾散餘香。郵亭苦夜永，燈火寒無光。獨歌使誰和，孤吟詎成章。輾轉不得寐，感極還自傷。思君知何如，百語不一詳。胡雁方南飛，玉音未可望。願君愛玉體，日看庭樹芳。欲知歸期蚤，東風弄浮陽。
七言烽火臺二首  其一 沈遘 
歷歷相望隠舊堆，狐穿兔穴半空摧。行人不識問野老，云是昔時烽火臺。
七言烽火臺二首  其二 沈遘 
烽火銷來五十年，居民初不識戈鋋。耕桑滿野帝何力，千里邊城自晏然。
七言老農問 沈遘 
使者輶車歲不停，金繒兼載價連城。洛陽年少今何怯，未省傳聞敢請纓。
七言答老農 沈遘 
聖主仁恩務息民，收兵方外卷威神。老農自保太平樂，焉用空言羞使臣。
七言將至瀛州從事張祥寄詩和答 沈遘 
驛騎驅馳萬里身，錦貂渾欲變緇塵。平生未識行邊地，今日初欣遇故人。洗眼已驚雙鯉至，相看應訝二毛新。羨君獨得從軍樂，三歲高陽幕裏賓。
七言道中示三使二首  其一 沈遘 
初持詔節下宮衙，四牡臨門敢顧家。稍遠郊畿還感慨，却瞻原隰自光華。使行萬里誰非病，義重千鈞始拜嘉。遥指燕山數歸日，都城猶未有多花。
七言道中示三使二首  其二 沈遘 
漢家恩信撫群戎，坐息邊民樂歲豐。自古所求中國治，於今無復四夷功。金繒但取一州賦，使介何辭萬里通。顧我衰羸豈堪此，共揚威命頼諸公。
七言雄州遇唐子方奉使先還奉贈 沈遘 
擁節纔臨塞北垣，正逢歸騎下幽燕。昔初並命銀臺下，今獨先還赭案前。胡地風沙辭異域，漢家日月望中天。邊城尊酒雖云樂，聞說腥膻更慘然。
使還雄州曹使君夜會戲贈三首  其一 沈遘 
風霜滿面使胡歸，洗眼看君喜可知。更出佳人對紅燭，今宵醉倒欲何辭。
使還雄州曹使君夜會戲贈三首  其二 沈遘 
法曲新聲出禁坊，邊城一聽醉千觴。明朝便是南歸客，已覺身飛日月傍。
使還雄州曹使君夜會戲贈三首  其三 沈遘 
粉面嬌環紅綉裙，主翁獨遣勸佳賓。它時金谷重相遇，還許尊前問故人。
發瓦橋十里而河梁敗還坐客亭復上馬戲詠道旁垂柳二首  其一 沈遘 
客亭門外纖纖柳，解使行人去復還。爲謝春風摇蕩意，上林桃杏正堪攀。
發瓦橋十里而河梁敗還坐客亭復上馬戲詠道旁垂柳二首  其二 沈遘 
行盡塘陂日已西，回頭綠樹却遲遲。柔條秀絕向人甚，忍不從容折一枝。
過 沈遘 
風沙敝盡舊狐裘，走馬歸來過冀州。聞報故人當邂逅，便臨近館爲遲留。不容傾蓋論時事，空寄新詩寫客愁。却望後車塵已合，簫聲清斷去如流。
至澶州遇吳長文謁告歸奉贈 沈遘 
萬里風霜一病身，歸來初喜渡河津。舉頭已近長安日，洗眼先逢玉署人。平昔每嫌疏館舍，今茲暫許接車塵。延英對後應多暇，東閣期誰共賞春。
還家自戲二首  其一 沈遘 
憶昨邊城初見春，纖纖垂柳正矜新。不知遠客貪歸意，欲把狂絲繫畫輪。
還家自戲二首  其二 沈遘 
遠客歸來眼自明，小桃滿院笑相迎。當時若折邊城柳，定負春風薄行名。
出都 沈遘 
秋風歸夢入東吳，乞得城居占越湖。聖主恩深未知報，豈如張翰爲蓴鱸。
贈李審言 沈遘 
使節葳蕤出漢宮，我方受瑞守江東。解還印綬甘元禮，霽去威嚴幸弱翁。金珮並辭丹屏下，畫舲相接汴波中。過江弩矢應交路，斂避須如御史驄。
贈王平甫 沈遘 
輕舟喜出大梁城，更得高才共載行。海內相知君與操，從容尊酒論平生。
漕舟 沈遘 
漕舟上太倉，一鍾且千金。太倉無陳積，漕舟來無極。畿兵已十萬，三垂戍更多。廟堂方濟師，將奈東南何。
汴河贈審言 沈遘 
黄流千里從天來，中貫帝居縈斗魁。與君共宣聖主德，餘波漸暨東南垓。
平甫許詩未至還贈 沈遘 
平生每愧不能詩，今與詩豪晝夜隨。已許大篇須强和，少收鋒鍔始相知。
淮陰侯廟 沈遘 
淮陰本自市人子，始定三齊便請王。明哲保身非所責，如何終欲比張良。
和平甫寄介甫羨會稽之行 沈遘 
君家兄弟古人期，入直西垣已恨遲。莫羨迂疏乞州去，朝廷多事待論思。
和平甫越州 沈遘 
六朝開國盡東州，此地常居第一流。四海今皆歸聖主，萬兵猶得眎元侯。江山執勝登臨好，市邑空殘賦役稠。我去正應千百慮，不知能復縱吟不。
淮山 沈遘 
淮山萬重紫，淮波千里清。聊茲快吾目，又以潔吾纓。夷門多塵埃，黄河自泥濁。我行何遲遲，回望未央閣。
將至錢塘先寄施侍郎 沈遘 
憶時送公公索詩，欲從公醉亦狂辭。今叨東鎮恩方厚，更過鄰城喜可知。已分尊前非敵量，獨憐湖上失春期。江南地煖霜無力，橘綠蓴丹蟹自肥。
送十二叔歸巴陵 沈遘  洞庭湖
讀書不遇古所有，閒居得地今日稀。世故紛紛定難了，况獨身已與衆違。洞庭水清君山碧，白酒滿市魚滿磯。都門一到十日耳，猶恨風塵汙我衣。
至樂齋 沈遘 
至人得至美，迺能遊至樂。茲理難與言，紛紛徒爾學。五經陳縱橫，夫豈非糟粕。吾方任常然，來者尚吾覺。
晝寐 沈遘 
衙退冠佩捐，吏休簿書却。山城賓客稀，永日卧高閣。
山中樂 沈遘 
誰言府中居，自得山中樂。獨醉還自醒，無人事酬酢。
鑑湖 沈遘 
鑑湖千頃山四連，昔爲大澤今平田。庸夫况可與慮始，萬年之利一朝毀。
愛山 沈遘 
朝凭秦望紫玉几，莫倚卧龍青錦屏。平生愛山今日足，尚恨軒冕縈吾形。
依韵和韓子華游趙氏園亭 沈遘 
春色先從禁苑來，侯家次第競池臺。清明已近鞦韆動，上巳相尋曲水開。繡幕風微花自舞，金爐日永麝銷灰。病夫歡意那能强，漫作山公倒載回。
彭州使郎中寄示懷舊之篇輒次韵奉酬 沈遘 
昔下承明得善藩，初無佳政可勝殘。與民共樂湖山好，遭世承平法制寬。當日清談羞俗士，歸來白髪困塵鞍。羨君正逐春遨盛，豈減東州舊賞歡。
將赴會稽過杭州寶月大師法喜堂 沈遘 
悠悠十年別，惚惚一夢中。故人已白髪，相對一病翁。日短語不盡，潮生舟復東。自笑更自愧，此身猶飛蓬。
將赴淮南再過蕭山昭慶寺闍梨叔師所居 沈遘 
始作山陰行，還尋廣陵路。此身未許閑，長負滄洲趣。往來古寺居，再與高僧遇。俗慮雖暫空，勞生竟難訴。
依韵和杭州施正臣與李審言王道粹宴有美堂唱酬 沈遘 
昔爲鄰政愧難參，今讀新詩歎召南。美化由來稱樂國，勝遊還足發清談。江山臨眺乘秋霽，旌節聯歸卷夕嵐。病客區區方北去，尚思堂下暫停驂。
依韵和李審言見贈敘舊 沈遘  西湖
自與公家三世舊，坐看高閈壓亨衢。楩柟屢構明堂厦，麟鳳更參聖代符。結友固應皆以義，論詩何獨取於愚。歸舟早晚乘潮度，猶得西湖一笑無。
依韵和施正臣遊聖果寺二首  其一 沈遘 
盤崖絕巘與天通，汗漫烟霞謝世籠。聳起浮圖山突兀，自然衙石玉青葱。古人興廢千年上，游客登臨一嘯中。誰爲燕然愧班竇，弧城羈據亦銘功。
依韵和施正臣遊聖果寺二首  其二 沈遘 
長愛高僧住絕岑，定知無復俗緣侵。人生擾擾應從昔，世事悠悠豈獨今。軒冕儻來真可愧，山林歸去莫嫌深。孟軻事業誰能及，告子唯先不動心。
贈剡縣桃源宮王道士 沈遘 
我昔剡谿遊，道人亦相遇。重來十歲餘，顔色宛如故。顧我病衰早，鬢毛已蒼然。乃知世上榮，詎若山中閑。道人家東都，問胡不歸北。北方多風塵，素衣化爲黑。斯言吾所信，吾志亦江湖。瀟洒會稽守，平生欣莫如。君恩容苟安，顧奉三年計。幸爾數到城，閒談北方事。
次韵和不疑借書鄰幾遇其寢 沈遘 
嗟我江湖人，野性實疏簡。况從衰病侵，事事益以懶。豈不思自强，所資乃有限。但愛江夫子，平生事高散。維於讀書動，晝夜不去眼。每勞從事賢，獨使簿書綰。揮署曾不勞，兼人信無赧。有時倦欲休，就席初不煖。鄰友更借書，丁丁叩門版。尤厭吏舍喧，牛羊閧棚棧。不如歸吾廬，靜對日晼晚。詩成還示我，足以驚幽孱。
次韵和沖卿中秋不見月 沈遘 
木葉飄飄客正悲，浮雲更起蔽朱曦。分無好月臨清夜，且共芳樽樂盛時。密戶那憂風蕩燭，重簾寧怯露侵肌。金壺漏盡玉山倒，天外晴陰誰復知。
大行皇帝挽歌辭五首  其一 沈遘 
正統千齡接，端朝四紀長。無爲獨高拱，博施極多方。昔也稱何力，今焉怨彼蒼。維應傳聖嗣，有以慰民望。
大行皇帝挽歌辭五首  其二 沈遘 
歷數當興運，謳歌屬太平。成康能述業，文景善持盈。海外咸來獻，區中不識兵。至仁終莫報，何以盡群情。
大行皇帝挽歌辭五首  其三 沈遘 
欲識承平事，君王五十年。耕桑連萬里，歌吹被三邊。德至消群慝，恩深極漏泉。如何一朝變，群慟訴蒼天。
大行皇帝挽歌辭五首  其四 沈遘 
四海蒼生衆，真知不世逢。方將請巡幸，然後議登封。鑄鼎未云就，乘雲安所從。尤哀此下國，無路望髯龍。
大行皇帝挽歌辭五首  其五 沈遘 
西望陵臺遠，陰陰白日錯。孤臣欲從死，累世未酬恩。身隔千官列，心隨萬國奔。維臨滄海上，泣血就湔痕。
陳府君挽歌辭 沈遘 
吳會多長者，斯人昔所欽。高材誰復見，令聞獨留今。松柏開原勢，笳簫送水陰。安知此吉卜，有子服朝簪。
吳正肅公挽歌辭三首  其一 沈遘 
天下賢良選，當時第一才。文章祕群玉，事業照三台。暫作東山去，還期宣室來。蒼生方願治，梁木何先摧。
吳正肅公挽歌辭三首  其二 沈遘 
四海瞻師宰，中朝倚典刑。胡然賦全器，獨弗與多齡。柱石虧宮廟，鹽梅輟鼎鉶。風流不可挹，無愧史臣名。
吳正肅公挽歌辭三首  其三 沈遘 
笳鼓周南地，公嘗此保釐。都人懷舊德，行路起新悲。昔我祈難老，今天莫憗遺。呼嗟如可贖，猶願百身爲。
晏元獻公挽歌辭二首  其一 沈遘 
英才動先聖，盛業啟今王。朝庭尊元老，官師仰典常。才還宣室對，遽歎哲人亡。獨有勳名在，書爲後世光。
晏元獻公挽歌辭二首  其二 沈遘 
四海尚多事，君心屬太平。天胡不遺憗，邦早奪耆英。柱石傾宮構，鹽梅廢鼎烹。斯人無復見，誰意在蒼生。
天錄研匜歌 沈遘 
張君贈我古研滴，四脚爬沙角如戟。肉翼絡髀老獸姿，世不能名眼未識。我知此爲天祿兒，口銜一寸黄金匜。蟾蜍嚼月兩吻坼，天鯨胸穴雙泉飛。玉聲琮琤珠迸落，影射巖石光瀺灂。未央書殿立髬髵，曾見揚雄老投閣。子孫晚出中平間，渴烏翻車灑平洛。宗資墓口卧露霜，頭角頓挫仍騰攫。爾來拂拭傍几案，眉目睢盱苔蘚剝。形模不入世俗用，疑付大手傳糟粕。未能點綴清廟頌，開闢大易摛春秋。就令□□□□□，末勢猶足爲遷彪。物無貴賤繫所用，千金乞我直暗投。圖書散落愈□下，晚歲惟有齏鹽謀。學注蟲魚問老圃，無乃塌颯爲匜羞。
夏日獨居 王安國 
竹苗敷夏陰，蘿蔓蔽朝亮。感此節物佳，百骸適無恙。委蛇投廣厦，蕭瑟絕遺響。稍酬簡編餘，俄得冠裾放。身雖勢利中，心隨弦歌尚。默然想聖賢，游世無得喪。抱關秉翟間，未分棄冗長。人生適意難，聊各安所鄉。
平居 王安國 
絺綌散薰風，平居觸事慵。古今饒得失，義命孰違從。水鳥迎秋舫，山花映夕舂。故鄉圖畫見，生死愧塵容。
池上春日 王安國 
一池春水綠於苔，水上花枝間竹開。芳草有時依舊長，文禽無事等閒來。年顔近老空多感，風雅含情愧不才。獨有前人脩禊在，荒亭終日此徘徊。
春陰 王安國 
似雨非晴意思深，宿酲牽率卧春陰。若憐燕子寒相並，生怕梨花晚不禁。薄薄簾帷欺欲透，遥遥歌管壓來沉。北園南陌狂無數，祇有芳菲會此心。
假寐 王安國 
計較平生分閉關，偶然容得近人寰。春風池沼魚兒戲，暮雨樓臺燕子閒。假寐塵侵黄卷上，行吟花墜綠苔間。了無一事撩方寸，自是頹齡令鬢斑。
苦熱 王安國 
出門無路避飛沙，長夏那堪暑氣加。永晝火雲空爍石，華堂冰水未沉瓜。月明葱嶺千秋雪，風靜天河八月槎。終借羽翰乘興往，煩冤誰此戀生涯。
繚垣 王安國 
繚垣烏鵲近人飛，簾外曈曈日上遲。檜作寒聲風過夜，梅含春意雪殘時。古今無物爲真樂，出處何心更詭隨。寄語年華聊一笑，未應長負醉鄉期。
遊廬山宿棲賢寺 王安國  庐山
古屋蕭蕭卧不周，披裘起坐興綢繆。千山月午乾坤晝，一壑泉鳴風雨秋。跡入塵中慚有累，心期物外欲何求。明朝松路須惆悵，忍更無詩向此遊。
杭州呈勝之 王安國 
遊觀須知此地佳，紛紛人物敵京華。林巒臘雪千巖水，城郭春風二月花。彩舫笙歌吹落日，畫樓燈燭映殘霞。如君援筆宜摹寫，付與塵埃北客誇。
金明池 王安國 
霓旌遠遠拂樓船，滿地春風錦繡筵。三島路深遊閬苑，九霞觴滿奏鈞天。仗歸金闕浮雲外，人望池臺落日邊。最引平生江海趣，波瀾一段草如烟。